open-index/open-wikipedia-markdown huggingface dataset:
קרלוס גוהן

## ביוגרפיה
קרלוס גוהן נולד ב-9 במרץ 1954 בפורטו וליו, ברזיל, לאם צרפתייה ואב ממוצא לבנוני מרוני, בשם קרלוס ע'וסן בשארה (הכיתוב הלטיני של ע'וסן - Ghosn מבוטא "גוהן"). בהיותו בן 6, בעקבות מאסרו של אביו בלבנון על ניסיון רצח של כומר מרוני - עבר עם אמו לביירות. גוהן סיים לימודים תיכוניים בלבנון, בבית ספר ישועי (Collège Notre-Dame de Jamhour). הוא סיים תארים בהנדסה בצרפת, באקול פוליטקניק, ואת התמחותו עשה באקול סופרייר דה מינס דה פארי. לאחר לימודיו החל לעבוד ביצרנית צמיגי הרכב הצרפתית מישלן ותוך מספר שנים הפך לאחד מבכירי החברה ולמנהל הפעילות בצפון אמריקה.

ב-1997 נקרא גוהן על ידי מנכ"ל רנו דאז לואי שווייצר להצטרף לרנו - שהייתה אז בהפסדים כבדים - כאחראי על תוכנית הבראה לחברה והחל מ-1999 לנהל גם את השותפות שלה עם ניסאן היפנית. חלק מתנאי קבלתו לתפקיד היה בקשת וקבלת אזרחות צרפתית (גוהן היה בעל אזרחות ברזילאית ולבנונית). החל מ-2005, עם פרישתו של שווייצר, שימש גוהן במשך למעלה מעשור כמנכ"ל של 2 החברות במקביל, תקדים חריג בעולם הניהול של תאגידים בינלאומיים. תחת ניהולו של גוהן עברה התשלובת - תוך קיצוצי עלויות גדולים כולל פיטורים נרחבים - לרווחיות, והפכה לקונצרן הרכב הרביעי בגודלו בעולם.

גוהן דובר חמש שפות - אנגלית, צרפתית, פורטוגזית, ספרדית וערבית. מכיוון ובמידה רבה נזקף תהליך ההבראה של רנו וניסאן לזכותו, עלה שמו לגדולה גם בעולם התאגידי וגם ביפן, שם פרסם ספרים ואף נוצרה דמות מאנגה המבוססת עליו. באוקטובר 2006 הוענק לו תואר אביר מפקד של מסדר האימפריה הבריטית (עם זאת, אינו רשאי להיות מכונה סר, כי אינו אזרח בריטי).

בביקורו בישראל בינואר 2008, ציין גוהן כי רנו-ניסאן עשויה להתחיל בייצור המוני של מכוניות חשמליות החל משנת 2011, במסגרת שיתוף פעולה שלה עם חברת בטר פלייס של שי אגסי, שנסגרה בינתיים.

בנובמבר 2018 דווח כי הרשויות ביפן עצרו את גוהן בחשד לעבירות על חוקי ניירות הערך. באפריל 2019, לאחר מספר חודשים בבית מעצר בטוקיו שוחרר גוהן בערבות למעצר בית. בדצמבר 2019 גוהן חמק ממעצר הבית שלו והוברח ללבנון בתוך קופסת כלי נגינה שהוסלקה בתוך ארגז מטען. יש נגדו "צו אדום" של האינטרפול והוא מבוקש הן ביפן והן בצרפת.

בנובמבר 2024 התביעה הכללית בצרפת ביקשה להעמיד את גוהן לדין בפרשה נוספת, הפעם פרשת שחיתות תאגידית ושלטונית בצרפת. גוהן הואשם ששילם שוחד לשרת התרבות לשעבר של צרפת, ראשידה דאטי – וזאת באמצעות דמי ייעוץ שדאטי קיבלה מקופתה של הברית רנו-ניסאן. את הבקשה החדשה הגיש משרד התובע הצרפתי לפשעים כלכליים בתום חקירה שחשפה, לכאורה, שהברית שכרה את דאטי כיועצת לאחר שפרשה מתפקידה כשרת התרבות. כלי תקשורת שונים בצרפת דיווחו שבין השנים 2010–2012, כאשר דאטי הייתה חברה בפרלמנט האירופאי, היא קיבלה לכאורה כ-950,000 דולר מחברת בת של הברית רנו-ניסאן, וזאת מבלי שהיא עבדה בפועל כעורכת דין. התביעה מאשימה את דאטי שהתשלום בוצע תמורת פעילות שתדלנות שאסורה בפרלמנט האירופי, ואילו דאטי פרסמה הצהרה שבה נאמר שהיא מעולם לא עשתה כל שתדלנות.

## קישורים חיצוניים

* ברח מיפן, מסתתר בלבנון יישפט בצרפת - מאת גיל מלמד, מגזין TheCar
* 

* "קרלוס גוהן: מכונית חשמלית בישראל ב-2011" - מאת אסף בר-שי ויואל שורץ, מגזין הגה.
* קרלוס גוהן: "העולם השתנה, העתיד הוא ביזמות" - הרצאה ב-IE Business School, מדריד
* אליק פרומצ'נקו, הסיפור שטלטל את עולם הרכב, 23 בספטמבר 2021

## הערות שוליים

קטגוריה:תעשיינים צרפתים
קטגוריה:מנכ"לים צרפתים
קטגוריה:נוצרים לבנונים
קטגוריה:מרונים
קטגוריה:ברזילאים
קטגוריה:אבירים מפקדים במסדר האימפריה הבריטית
קטגוריה:בוגרי אקול פוליטקניק
קטגוריה:ביירות: אישים
קטגוריה:צרפתים שנולדו ב-1954
מעדניית השדרה השנייה

**מעדניית השדרה השנייה** (באנגלית: **Second Avenue Deli** - "סקנד אווניו דלי") היא מעדנייה כשרה שהייתה ממוקמת בעבר בשדרה השנייה של רובע מנהטן בעיר ניו יורק שבמדינת ניו יורק.

המעדנייה היא המעדנייה הידועה ביותר בעיר ניו יורק, ומדריך המסעדות זאגאט הגדיר אותה כמעדנייה הטובה ביותר בניו יורק. כיום המעדנייה ממוקמת בשדרה השלישית, בפינת רחוב 33.

המעדנייה מגישה אוכל יהודי מזרח-אירופאי כגון קניידלך, קניש, געפילטע פיש, וחמין, כמו גם מאכלים המזוהים עם יהודי ארצות הברית, כמו קורנד ביף וגרסה כשרה של כריך רובן. מטבח המסעדה כשר אולם יהודים דתיים אינם אוכלים במסעדה מאחר שהמסעדה פתוחה בשבת. 

## היסטוריה
המעדנייה הוקמה בשנת 1954 על ידי אייב ליבאוול (Lebewohl), ניצול שואה. בעת הקמתה היו במעדנייה 14 מושבים בלבד. בשל הצלחתה גדלה המעדנייה במהלך השנים, והגיעה ל-128 מקומות ישיבה. בשנת 1996 נסגרה המעדנייה לזמן קצר בשל הרצחו של ליבאוול ב-4 במרץ במהלך שוד, אולם נפתחה זמן קצר לאחר מכן על ידי בנו, ג'ייק ליבאוול. ב-1 בינואר 2006 נסגרה המעדנייה בשנית, לזמן קצר, בשל עליית מחירי השכירות בשדרה השנייה, ועברה לשדרה השלישית. המעדנייה נפתחה מחדש ב-17 בדצמבר 2007 בניהול ג'רמי ליבאוול, אחיינו של המייסד.

בעת שהמעדנייה הייתה ממוקמת בשדרה השנייה, שימשה המעדנייה כאתר הנצחה לתיאטראות היידישאיים שפעלו באזור בראשית המאה, והוצגו בו מוצגים רבים של השחקנית היידית מולי פיקון, תצלומים, דפי תווים ומילות שירים, ובסמוך למעדנייה, על המדרכה, הונצחו בשלטים שמות השחקנים הראשיים של התיאטראות הידישיים.

## קישורים חיצוניים

* 

* ההיסטוריה של המסעדה
* כתבה על ההיסטוריה של המסעדה באתר הניו יורק טיימס
## הערות שוליים

קטגוריה:איסט וילג'
קטגוריה:ניו יורק: מסעדות
קטגוריה:יהדות ניו יורק
ג'קסון שוואלטר

**ג'קסון ויפס שוואלטר** (באנגלית: **Jackson Whipps Showalter**; 5 בפברואר 1860 - 5 בפברואר 1935), שחמטאי אמריקאי שהיה אלוף ארצות-הברית לשחמט חמש פעמים.
## חייו
שוואלטר היה אלוף ארצות-הברית לשחמט בשנים 1890, 1892, 1892-1894, 1895-1898 ו-1906–1909. זכה באליפות ארצות-הברית בדו-קרבות מול שמואל ליפשוץ (פעמיים), מקס ג'וד, אמיל קמני וג'ון ברי. שוואלטר הפסיד בדו-קרבות מול שמואל ליפשוץ, מקס ג'וד, הרי נלסון פילסבורי ופרנק מרשל.

עקב סגנון משחקו התוקפני, ושערו שהיה כרעמה עבה עד קצה ערפו, כונה שוואלטר "האריה מקנטקי".

הסתעפות של גמביט המלכה הנרצה 1. ד4 ד5 2. ג4 ד:ג4 3. פג3 קרויה על שמו.

התמרון הידוע של חוסה ראול קפבלנקה המכונה תמרון הפישוט של קפבלנקה בהסתעפות של גמביט המלכה הנדחה 1. ד4 ד5 2. ג4 ה-6 3. פג3 פו6 4. רז5 רה7 5. ה-3 פבד7 6. פו3 0-0 7. צג1 ג6 8. רד3 ד:ג4 9. ר:ג4 פד5 בוצע על ידי שוואלטר שנים רבות לפני שקפבלנקה שיחק כך.

## ממשחקיו
### לבן: [[הרי נלסון פילסברי]] שחור: ג'קסון שוואלטר [[ברוקלין]] 1897
במשחק זה ניכר הבט פסיכולוגי חשוב, הלבן השיג יתרון מכריע, אך שמט אותו לחלוטין. השחור שחש במשך מסעים רבים שעמדתו אבודה, לא השכיל לנצל את ההזדמנות שניתנה לו ולסיים בתיקו, ועשה מצידו משגה קשה שהחזיר ללבן את היתרון הגדול.

### לבן: זיגברט טאראש שחור: ג'קסון שוואלטר [[וינה]] 1898.07.15

במשחק זה טאראש מצליח לנטרל לחלוטין את עמדת השחור. כליו נכים ולא מצליחים להתפתח, ועמדתו סגורה לגמרי. טאראש לא מאפשר ליריבו לפתח כלים ומנטרל כל רעיון התקפה של השחור עוד לפני שהבשיל. כבר במסע החמישי 5. ד5 מתחילים לחוש בגישה של טאראש של חסימת כלי היריב. המסע השישי 6. רד3 שלכאורה נוגד עקרון פתיחה שלא להזיז את אותו כלי פעמיים נועד אף הוא לסגירת עמדת השחור על ידי האפשרות של ג4 כדי לשמור על שרשרת הרגלים גם אם השחור יבצע החלפות. 8. ח3 מבטל את האפשרות של רז4 ומאלץ את השחור לשחק רד7.

זיגברט טאראש - ג'קסון שוואלטר, וינה 1898.07.15 , יוטיוב

## קישורים חיצוניים

* [פעילותו ב[שחמט בהתכתבות]]
* מידע כללי

## הערות שוליים

קטגוריה:אמריקאים ילידי קנטקי
קטגוריה:אלופי ארצות הברית בשחמט
קטגוריה:אלופי ארצות הברית הפתוחה בשחמט
קטגוריה:אמריקאים שנולדו ב-1860
קטגוריה:אמריקאים שנפטרו ב-1935
ז'אן-בטיסט דה לה סאל

**ז'אן-בטיסט דה לה סאל** (צרפתית **Jean-Baptiste de La Salle**;  30 באפריל 1651 - 7 באפריל 1719) היה כומר, ואיש חינוך הקים תנועה חינוכית בינלאומית לחינוך ילדי העניים - "מכון אחי בתי הספר הנוצריים" או בקיצור "אחי החינוך הנוצרי", "האחים הנוצרים הצרפתים" או "האחים הלסאליים" . הוא איחד את המדיניות החינוכית בצרפת כולה ונודע גם בשל חיבוריו מעוררי ההשראה. לדבריו "הנס הגדול ביותר שניתן לעשות, הוא לגעת בלב התלמיד". דה לה סאל הוכרז לימים כקדוש של הכנסייה הקתולית.

דה לה סאל נולד בריימס (Reims) שבצרפת. משפחתו הייתה משפחת משפטנים ואביו רצה שיהפוך למשפטן, אך דה לה סאל ביכר את הכמורה. בגיל 16 מונה לקאנוניק של קתדרלת ריימס. לאחר מות הוריו מונה לאחראי על נחלתם, אך המשיך גם בלימודי התאולוגיה. הוא למד בסורבון ובסמינר של כנסיית סן-סולפיס בפריז. הוא מונה לכומר בשנת 1678 ושנתיים אחר כך, בגיל 29, היה דוקטור לתאולוגיה.

דה לה סאל מת ברואן.

## קישורים חיצוניים

* 
* 

קטגוריה:קדושים נוצרים
קטגוריה:קדושים נוצרים שעל שמם כוכב לכת מינורי
קטגוריה:ילידי 1651
קטגוריה:נפטרים ב-1719
ברט רוטאן

שמאל|ממוזער|250px|ברט רוטאן
**אלברט לינדר "ברט" רוטאן** (באנגלית: **Elbert Leander "Burt" Rutan**; נולד ב-17 ביוני 1943) הוא מהנדס אווירונאוטיקה אמריקאי, הידוע בשל מקוריותו בתכנון כלי טיס קלים וחזקים, ובחדשנותו בתחום טכנולוגיית החומרים האווירונאוטים. 
## ביוגרפיה
רוטאן נולד ביישוב אסטקדה, סמוך לפורטלנד שבמדינת אורגון בארצות הברית. הוא גדל בקליפורניה ושם החל מילדות להתעניין בעיצוב ובניית מטוסים. בבגרותו למד הנדסת אווירונאוטיקה באוניברסיטה הטכנית בקליפורניה, ועבד עבור חיל האוויר האמריקני. בהמשך עבד כמנהל בחברת ניסויי טיסה פרטית בקנזס, וב-1974 חזר לקליפורניה והקים חברה משלו, "חברת מטוסים רוטאן". בעבודתו בחברה עיצב אב-טיפוס למספר מטוסים. ב-1982 הקים את חברת "סקיילד קומפוסיטס", ועבר לעסוק גם בעיצוב ובניית רכבי חלל.

רוטאן התפרסם בעקבות תכנון מטוס ה"וויאג'ר" (Voyager), אשר שבר שיא עולם בכך שהיה למטוס הראשון שטס מסביב לעולם ללא עצירות או תדלוק. בנוסף תכנן את רכב החלל ספייס שיפ וואן, אשר זכה בפרס על היותו רכב החלל הראשון שהשלים טיסת חלל מאוישת במימון פרטי, בשנת 2004.

רוטאן נשוי לאשתו הרביעית, טוניה.

## קישורים חיצוניים

* 
* 

קטגוריה:מהנדסי אווירונאוטיקה אמריקאים
קטגוריה:חלוצי התעופה
קטגוריה:בוגרי האוניברסיטה הפוליטכנית של מדינת קליפורניה
קטגוריה:הקפת כדור הארץ: אישים
קטגוריה:חברי היכל התהילה הלאומי לתעופה
קטגוריה:זוכי פרסי האקדמיה הלאומית למדעים של ארצות הברית
קטגוריה:אמריקאים שהופיעו ברשימת טיים 100
קטגוריה:אמריקאים שנולדו ב-1943
אורי מסר

**אוּרי (אוּריאל) מֵסֶר** (נולד ב-1950) הוא עורך דין ישראלי.

## ביוגרפיה
מסר קיבל תואר בוגר במשפטים באוניברסיטה העברית בירושלים. בשנת 1978 ייסד, יחד עם אהוד אולמרט, משרד עורכי דין בשם "אולמרט ושות'", שהמשיך לפעול תחת ניהולו של מסר גם לאחר פרישתו של אולמרט בשנת 1988. משרד זה, שמאוחר יותר שינה את שמו ל"מסר-ריבלין ושות'", ייצג מגוון לקוחות בולטים במשק הישראלי ובהם קואופרטיב אגד, הסתדרות העובדים הלאומית (בראשות אברהם הירשזון), חברת פלאפון תקשורת ואנשי העסקים יעקב נמרודי וארקדי גאידמק.
במהלך שנת 2010 החליטו עו"ד מסר ועו"ד ריבלין על פירוק השותפות, ועו"ד מסר הקים משרד חדש בירושלים בשותפות עם עו"ד שלומית סוסיד, שנקרא "מסר-סוסיד ושות'".

מסר היה יועצו, חברו ואיש סודו של אהוד אולמרט לאורך דרכו הפוליטית. בשנת 1992 היה ממנהלי הקמפיין לבחירת אולמרט לראשות עיריית ירושלים, שהוביל לזכייתו של אולמרט. עם מינויו של אולמרט לתפקיד ממלא מקום ראש הממשלה, היה מסר חבר בפורום יועציו, יחד עם אורי שני וטל זילברשטיין.

מסר שימש במספר תפקידים ציבוריים ובהם חבר בהנהלת קבוצת הפועל ירושלים, יו"ר בית הספר מוסררה לצילום וממנהלי עמותת "התקווה" לסיוע לנזקקים.

### חשדות לגבי מעורבות בפלילים
בשנת 2008 נקשר שמו לפרשת מעטפות הכסף - פרשיית שחיתות שבה, על פי החשדות, סייע מסר ושימש כמתווך בהעברת כספים שלא כדין מאיש העסקים משה טלנסקי עבור אהוד אולמרט בתקופות שבהן כיהן כראש עיריית ירושלים, וכשר התמ"ת. קודם לחשיפת שמות המעורבים בפרשה, פורסם בתקשורת הישראלית תצלום בו נראה מסר משוטט באמצע נתיבי איילון. ביולי 2012 זיכה בית המשפט המחוזי את אולמרט מההאשמות נגדו בפרשה זו, אולם לבסוף הורשע בערעור ונדון למאסר של 8 חודשים.

באפריל 2010 התפרסם כי מסר נעצר בחשד למעורבות בפרשת שוחד הקשורה לפרויקט הולילנד, הפרשה הוגדרה על ידי שופט בית המשפט בראשון לציון "החמורה בתולדות ישראל". בנובמבר הודיעה פרקליטות מחוז ירושלים על סגירת התיק מחוסר ראיות.

### חיים אישיים
מסר נשוי לעו"ד דוידה לחמן-מסר, ששימשה עד 2008 כמשנה ליועץ המשפטי לממשלה לעניינים כלכליים-פיסקאליים, ואב לשלושה. מתגורר בשכונת טלביה שבירושלים ובקיסריה.

## קישורים חיצוניים
* 
* 
* 
* 
* 
* 

## הערות שוליים

קטגוריה:עורכי דין ישראלים
קטגוריה:בוגרי האוניברסיטה העברית בירושלים: משפטים
קטגוריה:אהוד אולמרט
קטגוריה:טלביה: אישים
קטגוריה:ישראלים שנולדו ב-1950
לוקאס ואן ליידן

**לוקאס ואן ליידן** (בהולנדית: **Lucas van Leyden**; סוף מאי-תחילת יוני 1494 – 8 באוגוסט 1533), שהיה קרוי גם **לוקאס הוגנס** או **לוקאס יאקובס** היה צייר וחרט הולנדי.

## ביוגרפיה
ואן ליידן נולד בליידן (פירוש שמו: לוקאס מליידן) והוא היה פעיל בעיקר בעיר זו. ואן ליידן נחשב לאחד ממבטאי סגנון הציור ההולנדי בתקופתו וכאחד החרטים המוצלחים בתולדות האמנות. ואן-ליידן למד את המלאכה מאביו (אך לא קיימות עבודות ידועות של האב) ומקורנליוס אנגלברכטס, אך בעוד ששני אלה התמקדו בציור, הצטיין ואן-ליידן בחריטה. לא ידוע היכן למד חריטה, אך ככל הנראה למד בגיל מוקדם למדי, שכן התחריט המוקדם ביותר הידוע כשלו ("מחמד והנזיר השחוט") הוא מ-1508, כשהוא היה בן 14 בלבד.

ב-1514 התקבל ואן ליידן לגילדת הציירים בליידן. קיימות עדויות כי לאחר מכן נדד וביקר בין היתר באנטוורפן (1521), שם עבד בסדנה של אלברכט דירר ולמידלברך (1527), בה פגש את יאן מבוסה. חלק ניכר מתחריטיו אינם מתוארכים, דבר המקשה על ההיסטוריונים לעקוב בצורה ודאית אחר תהליך יצירתם. הציור שנחשב ליצירת המופת שלו הוא "הר האבירים" (1517), עם יותר מ-80 דמויות. אחת ההשפעות הגדולות עליו היה דירר. קארל ואן מאנדר מתאר אותו כאדם שעבד לעיתים מן המיטה, אך בשל כמויות התחריטים שהשאיר בפרק חייו הקצר, נראה כי היה מוכשר למדי.

## קישורים חיצוניים

* 

קטגוריה:ציירים הולנדים
קטגוריה:ציירים מתקופת הרנסאנס
קטגוריה:ילידי 1494
קטגוריה:נפטרים ב-1533
הזדהות ארגונית

**הזדהות ארגונית** (באנגלית: **Organizational Identification - OID**) היא מונח מתחום ההתנהגות הארגונית ופסיכולוגיה תעשייתית - ארגונית.

במהלך השנים הוצעו הגדרות שונות למונח, אשר ברובן מתייחסות לשייכות הפרט לארגון. השייכות יכולה להתבטא בתפיסת העצמי כחלק בלתי נפרד מהארגון; או, כחיבור קוגניטיבי בין ה"אני" לארגון.

פראט ( Pratt, 1998) מציע כי הזדהות ארגונית מתרחשת כאשר האמונות של הפרט אודות הארגון אליו הוא משתייך הופכות לחלק מההגדרה העצמית.

מהגדרות אלו משתמע כי הפרט לא צריך להיות חלק מהארגון על מנת להזדהות איתו. כמו כן, מתוארות בהגדרות ההשלכות הקוגניטיביות שיוצרת הזדהות ארגונית. כיום, דנים גם על ההשלכות הרגשיות וההתנהגותיות הנובעות מהזדהות זו.

פראט מגדיר שני נתיבים להזדהות: האחד, באמצעות ההכרה כי ערכי הארגון דומים לערכי הפרט ("הזדהות" במובן של זיהוי); השני, שינוי ואדפטציות ב"עצמי" כדי להתאים לארגון ולהטמיע את ערכיו ("הזדהות" במובן של הטמעה).

כדי להבהיר מהי הזדהות ארגונית חשוב להבחין אותה מתופעות ארגוניות אחרות. ראשית, **[[הפנמה]]** (**Internalization**) של ערכי הארגון, אשר כמו הזדהות ארגונית, כוללת הטמעה של ערכים ואמונות של הארגון. עם זאת, הטמעה זו נובעת מצרכים ומניעים שונים. הפנמה נובעת מ*הרצון להיות צודק* בעוד הזדהות עם ערכי הארגון במובן ההזדהות הארגונית נובעת מ*משיכה לארגון*. בנוסף, הפנמה גוררת שינוי מהותי בעצמי משום שהיא מצריכה הטמעה מעמיקה יותר של ערכי הארגון. כמו כן, הגדרתו של פראט באשר לשני הנתיבים המובילים להזדהות, מבחינה בין הזדהות והפנמה כך שההפנמה היא שלב מקדים והכרחי ליצירת הזדהות בנתיב השני המתואר (שינוי ואדפטציה ב"עצמי" על מנת להתאים לארגון).
 
שנית, לעיתים קיימת עמימות בהבחנה בין הזדהות לבין המונח "**[[מחויבות ארגונית]]**" (**Organizational Commitment**). מחויבות ארגונית, כמו הזדהות, מתארת את הקשר והחיבור לארגון. בניגוד להזדהות, המחויבות הארגונית אינה מסבירה את הקשר באמצעות מונחים מעולם ה"עצמי" (self). מחויבות ארגונית דנה במידת שביעות הרצון של העובד מהארגון ולא בצורה בה העובד רואה עצמו ביחס לארגון ומגדיר עצמו ביחס אליו. כמו כן, מחויבות ארגונית מתייחסת ומדגישה את מידת ה*קבלה* של ערכי הארגון בעוד הזדהות מדגישה את *הטמעת ושיתוף* הערכים.

לבסוף, עמימות קיימת גם בהבחנה בין הזדהות לבין **[[התאמה בין עובד לארגון]]** (**Person-Organization Fit**). מונח זה מתייחס גם הוא לקשר בין עובד וארגון, אך מנקודת מבט אינסטרומנטלית. כלומר, הקשר נבחן במונחים של עלות–תועלת, יתרונות ורווחים שהאחד מפיק מהשני (הארגון מהעובד, וההפך). מאידך, הזדהות ארגונית בוחנת את הקשר בין העובד לארגון מנקודת מבט של תאוריות זהות.

## הערות שוליים




קטגוריה:סוציולוגיה ארגונית
קטגוריה:פסיכולוגיה ארגונית
דוכסות ברטאן

**דוכסות ברטאן** (בברטונית: **Dugelezh Vreizh**; בצרפתית: **Duché de Bretagne**) הייתה מדינה פאודלית ושבטית שהשתרעה בחצי האי הארמוריקאי ממערב למון סן מישל וצפונית לנאנט, חוץ מרן אך כולל את ואן. היא פחות או יותר חופפת לאזור ברטאן של ימינו ולברטאן ההיסטורית. לאזור זה היסטוריה ארוכה של תרבות עצמאית הנבדלת מן התרבות הצרפתית וכן שפה ייחודית (השפה הברטונית). 

העובדה שברטאן הפכה לחלק מן האימפריה הקרולינגית הפכה את ההתנהלות בה דומה לזו שבשאר חלקי פרנקיה. עם זאת, פשיטות ויקינגים חוזרות ונשנות ערערו את האמון בשלטון הדוכס, והשליטה בפועל על האזור הייתה חלשה. 

## קישורים חיצוניים

קטגוריה:ברטאן
ברטאן, דוכסות
קטגוריה:דוכסויות
פנרוזואיקון

**פָּנֶרוֹזוֹאִיקוֹן** (מיוונית עתיקה: **φανερός** (פָנֶרוֹס - נראה לעין) ו-**ζῷον** (זואון - בעל חיים)) הוא עידן על המציין את הפרק המאוחר בלוח הזמנים הגאולוגי של כדור הארץ. 

משך עידן-העל כחצי מיליארד שנים, החל מהופעת בעלי חיים נראים לעין ועד ימינו. 

הפנרוזואיקון מתחלק לשלושה עידנים: 

## ראו גם
*לוח הזמנים הגאולוגי
*יחידת זמן גאולוגית
## קישורים חיצוניים

* 

*
קטגוריה:תקופות גאולוגיות
הנרי נוריס ראסל

**הנרי נוריס ראסל** (באנגלית: **Henry Norris Russell**, 25 באוקטובר 1877 - 18 בפברואר 1957) היה אסטרונום אמריקני, שפיתח ב-1910, יחד עם איינר הרצשפרונג, את דיאגרמת הרצשפרונג-ראסל. בשנת 1923 פיתח יחד עם פרדריק סונדרס את "צימוד RS" (ידוע גם בשם "צימוד LS").

## ביוגרפיה
ראסל נולד בשנת 1877 באויסטר ביי שבניו יורק. הוא למד אסטרונומיה באוניברסיטת פרינסטון, וקיבל את התואר הראשון שלו ב-1897. את תואר הדוקטור קיבל ראסל ב-1899, כתלמידו של צ'ארלס אוגוסטוס יאנג.
בין 1903 ל-1905 עבד במצפה קיימברידג' יחד עם ארתור רוברט הינקס, כעוזר מחקר במכון קרנגי.

לאחר-מכן חזר ראסל לפרינסטון, שם שימש כמרצה לאסטרונומיה (1905-1908), כמרצה בכיר (1908-1911), כפרופסור (1911-1927), וכפרופסור מחקר (1927-1947). כמו כן, ניהל את מצפה אוניברסיטת פרינסטון בין השנים 1912 ל-1947. הוא נפטר בפרינסטון, בשנת 1957, בגיל 80.

## פרסומים
בשנת 1927 פרסם ביחד עם ריימונד סמית' דוגאן וג'ון קווינסי סטיוארט ספר לימוד רב-השפעה בן שני כרכים, "Astronomy: A Revision of Young's Manual of Astronomy". הספר הפך לספר הלימוד המקובל במשך כשני עשורים. הכרך הראשון נקרא "The Solar System", והשני - "Astrophysics and Stellar Astronomy". הספר תרם לפופולריות של הרעיון לפיו מאפייני הכוכב (רדיוס, טמפרטורת פני השטח, בהירות נראית ועוד) נקבעים במידה רבה לפי מסת הכוכב והרכבו הכימי. רעיון זה התפרסם כמשפט ווט-ראסל (ווט הגיע לאותה מסקנה באופן עצמאי). מכאן, ולאור העובדה שהרכבו הכימי של כוכב משתנה עם הזמן, נובעת המסקנה לגבי מהלך חייו של כוכב.

## מחוות והוקרות
### פרסים
* מדליית זהב של החברה המלכותית לאסטרונומיה (1921)
* מדליית הנרי דרייפר (1922)
* פרס לאלנד (1922)
* מדליית ברוס (1925)
* מכון פרנקלין, מדליית פרנקלין (1934)

### הנצחה
* משרת הנרי נוריס ראסל של האגודה האסטרונומית האמריקנית
* מכתש ראסל בירח
* מכתש במאדים
* האסטרואיד 1762 ראסל
* דיאגרמת הרצשפרונג-ראסל (עם איינר הרצשפרונג)

## לקריאה נוספת
* David H. DeVorkin, **Henry Norris Russell: Dean of American Astronomers**, Princeton University Press, 2000, .

### הספדים
* Monthly Notices of the Royal Astronomical Society, Vol. 118 (1958), pp. 311-312
* The Observatory, Vol. 77 (1957), pp. 67-68
* Publications of the Astronomical Society of the Pacific, Vol. 69, No. 408 (1957), pp. 223-226

## קישורים חיצוניים

* 
* 

קטגוריה:אמריקאים ילידי מדינת ניו יורק
קטגוריה:אסטרונומים שעל שמם כוכב לכת מינורי
קטגוריה:אסטרונומים אמריקאים
קטגוריה:סגל אוניברסיטת פרינסטון
קטגוריה:זוכי מדליית זהב של החברה המלכותית לאסטרונומיה
קטגוריה:זוכי מדליית ברוס
קטגוריה:זוכי פרסי האקדמיה הלאומית למדעים של ארצות הברית
קטגוריה:חברי האקדמיה האמריקאית לאמנויות ולמדעים
קטגוריה:זוכי פרס לאלנד
קטגוריה:אמריקאים שנולדו ב-1877
קטגוריה:אמריקאים שנפטרו ב-1957
קטגוריה:זוכי מדליית הנרי דרייפר
קטגוריה:זוכי מדליית פרנקלין
ארווין סקלה

**ארווין סקלה** (באלבנית: **Ervin Skela**; נולד ב-17 בנובמבר 1976 בוולורה) הוא כדורגלן עבר אלבני ששיחק בעמדת הקשר. לזכותו של סקלה 75 הופעות במדי נבחרת אלבניה.

## קריירה
הקריירה המקצוענית שלו בכדורגל החלה במועדון הצמרת האלבני פלמורטרי ולורה ומאוחר יותר בקבוצת אס קיי טירנה. בשנת 1995 עבר לשחק בגרמניה, בקבוצות אוניון ברלין (בין השנים 1995-1998), ארצגבירגה אווה (1998-1999) וקמניצר (1999-2000) לפני שעבר לשחק בוולדהוף מנהיים, שהחמיצה את העלייה לבונדסליגה בעונה שלאחר מכן בנקודה אחת בלבד. הוא עבר לשחק באיינטרכט פרנקפורט (2001-2004), ארמיניה בילפלד (2004-2005) ובקייזרסלאוטרן (2005-2006). 

אחרי העונה המאכזבת ב-2005-2006 (ירידה לבונדסליגה השנייה), ארווין סקלה שוחרר מחוזהו בקייזרסלאוטרן, והצטרף למועדון האיטלקי אסקולי בהעברה חופשית. הוא חתם באיטליה לעונה אחת וערך את משחק הבכורה שלו באסקולי, ב-9 בספטמבר 2006. למרות זאת, סקלה לא הצליח לפרוץ להרכב הראשון של הקבוצה ושוחרר מיד לאחר תחילת מועד ההעברות של ינואר 2007, עת שחתם באנרגי קוטבוס מגרמניה לשנתיים וחצי. בקוטבוס הציג יכולת טובה ולאחר שנתיים בהן הבקיע 9 שערים עזר את הקבוצה ב-30 ביוני 2009. במשך חודשים רבים חיפש סקלה קבוצה, אך אף אחת מהקבוצות באחת מהליגות הבכירות באירופה לא גילו בו התעניינות ולכן לאחר ארבעה חודשים ללא קבוצה, נאלץ לחתום בטוס קובלנץ, קבוצת תחתית מהבונדסליגה השנייה. אך עזב את הקבוצה בפברואר 2011 לטובת מועדון הכדורגל של ווינדק, גרמניה. לאחר חודש בלבד בקבוצה, במרץ באותה שנה עבר לקבוצת ארקה גדיניה בעיר גדיניה שבפולין שם שיחק עד לפרישתו ממשחק פעיל.

ארווין סקלה זומן לראשונה לסגל נבחרת אלבניה בשנת 2000, בה רשם 75 הופעות בהן הבקיע 12 שערים.

## קישורים חיצוניים

קטגוריה:כדורגלנים אלבנים
קטגוריה:קשרי כדורגל אלבנים
קטגוריה:ולורה: כדורגלנים
קטגוריה:כדורגלני קיי אף טירנה
קטגוריה:כדורגלני אוניון ברלין
קטגוריה:כדורגלני ארצגבירגה אווה
קטגוריה:כדורגלני פ.צ. קמניצר
קטגוריה:כדורגלני וולדהוף מנהיים
קטגוריה:כדורגלני איינטרכט פרנקפורט
קטגוריה:כדורגלני ארמיניה בילפלד
קטגוריה:כדורגלני פ.צ. קייזרסלאוטרן
קטגוריה:כדורגלני אסקולי
קטגוריה:כדורגלני אנרגי קוטבוס
קטגוריה:כדורגלני טוס קובלנץ
קטגוריה:כדורגלני נבחרת אלבניה
קטגוריה:ילידי 1976
אילהם אלייב

**אילהם היידר אוגלו אלייב** (באזרית: **İlham Heydər oğlu Əliyev**; נולד ב-24 בדצמבר 1961) הוא נשיא אזרבייג'ן מאז שנת 2003.

## ביוגרפיה
[ממוזער|נשיא אזרבייג'ן אילהם אלייב נפגש עם [ראש ממשלת מלזיה מאהאטיר מוחמד בבאקו, אוקטובר 2019]]
אלייב נולד בעיר באקו שבאזרבייג'ן. אביו היידר אלייב, היה ראש הקג"ב באזרבייג'ן ולימים נשיא. בשנת 1977 התחיל ללמוד במכון הממלכתי ליחסים בינלאומיים של מוסקבה. אלייב סיים לימודי תואר ראשון בשנת 1982, ובשנת 1985 סיים דוקטורט בהיסטוריה. בין השנים 1983–1990 הרצה באוניברסיטה בה למד, בתחום יחסים בינלאומיים, ומשנת 1991 עד 1994 הרצה באוניברסיטאות ברוסיה ובאיסטנבול שבטורקיה.

משנת 1999 עד 2001 כיהן כסגן ראש העיר, ובשנת 1997 החל לשרת בתפקיד נשיא הוועד האולימפי של אזרבייג'ן. ב-4 באוגוסט 2003 נפטר אביו, נשיא המדינה דאז.

ב-15 באוקטובר 2003 נבחר לכהן כנשיא המדינה. ב-15 באוקטובר 2008 נבחר לכהונה שנייה בבחירות שהוחרמו על ידי מפלגות האופוזיציה העיקריות. על פי דו"חות של Human Rights Watch, זכויות האדם באזרבייג'ן נפגעו קשות בתקופת שלטונו, כולל הידרדרות משמעותית משנת 2012 ואילך. בנאום משנת 2020 קרא אלייב למפלגת האופוזיציה "גיס חמישי", ואמר שיש "לחסל אותם" וכי הם "גרועים מהארמנים". לפחות 120 פעילי אופוזיציה נעצרו בידי כוחות הביטחון, בהם מספר עיתונאים.

בפברואר 2017 מינה את אשתו מהריבן לתפקיד סגן הנשיא, תפקיד שיועד במיוחד עבורה, שבמסגרתו תוכל מהריבן להחליף את בעלה במקרה של נבצרות..

אלייב דובר טורקית, אנגלית, צרפתית, אזרית ורוסית.

לאלייב בן ושתי בנות.

## קישורים חיצוניים

* 

* 
* ביוגרפיה רשמית של הנשיא אילייב 

## הערות שוליים

קטגוריה:ערכים שבהם תבנית בריטניקה אינה מתאימה
קטגוריה:נשיאי אזרבייג'ן
קטגוריה:ראשי ממשלת אזרבייג'ן
קטגוריה:מעוטרי אות לגיון הכבוד
קטגוריה:מסדר כוכב רומניה
קטגוריה:מעוטרי מסדר ההצטיינות של הרפובליקה של איטליה
קטגוריה:בוגרי המכון הממלכתי ליחסים בין-לאומיים של מוסקבה
קטגוריה:מקבלי עיטור מסדר ההצטיינות של הרפובליקה של פולין
קטגוריה:אישים שהונצחו על בולי אזרבייג'ן
קטגוריה:ילידי 1961
פוטנציאל אפקטיבי

במכניקה, **פוטנציאל אפקטיבי** (או: **אנרגיה פוטנציאלית אפקטיבית**) מאפשר להעביר בעיה רב ממדית למימד אחד, על ידי שימוש בתכונות שימור של מערכות פיזיקליות, בפרט שימור תנע זוויתי ואנרגיה. הפוטנציאל האפקטיבי מסומן לרוב כ-\ U_{\text{eff}} . יישום אנרגיה פוטנציאלית אפקטיבית מאפשר לפשט את בעיית שני הגופים המתארת תנועה של גופים בחלל כגון לוויינים, כוכבי לכת ואף כוכבים כפולים. השימוש בפוטנציאל אפקטיבי אפשרי כאשר פועל במערכת הפיזיקלית כוח מרכזי וניתן לתאר את התנועה סביב מרכזו באמצעות מערכת קואורדינטות קוטביות.

## הגדרה

הפוטנציאל האפקטיבי עבור בעיית כוח מרכזי מוגדר כ:
U_{\text{eff}}(r) = \frac{L^2}{2mr^2} + V(r) 

כאשר V(r) היא האנרגיה פוטנציאלית ה"רגילה" ו-L הוא התנע הזוויתי.

על ידי שימוש בפוטנציאל האפקטיבי ניתן לתאר את האנרגיה הכוללת של גוף בשדה מרכזי או בבעיית שני גופים רק כתלות במרחק ביניהם ובנגזרתו; שאר הגדלים בניסוח זה הם קבועי תנועה.

## דוגמה: האנרגיה הפוטנציאלית האפקטיבית עבור גוף בשדה כבידה ניוטוני
[שמאל|ממוזער|400px|גרף הפוטנציאל האפקטיבי ב[בעיית שני הגופים|בעיה הדו-גופית]]

הפוטנציאל הכבידתי (על פי תורת הכבידה של ניוטון) נתון בנוסחה:

V(r) = -G \frac{mM}{r}

לכן הפוטנציאל האפקטיבי הוא:

U_{\text{eff}}(r) = \frac{L^2}{2mr^2} -G \frac{mM}{r}\ 

צורת כתיבה זו מאפשרת כתיב מקוצר ויעיל עבור האנרגיה כפי שיתואר להלן:

האנרגיה של גוף בעל מסה m הנע תחת כוח הכבידה המרכזי הניוטוני (כלומר בהתאם לתורת הכבידה של ניוטון) מנוסחת במערכת הקואורדינטות הקוטביות כך:

E = \frac{1}{2}m\left(\dot{r}^2 + r^2\dot{\phi}^2\right) - \frac{GmM}{r},

כאשר:
* r הוא המרחק בין המסות
* \dot{r} היא המהירות הרדיאלית (קצב שינוי המרחק בין המסות)
* \dot{\phi} היא המהירות הזוויתית
* G הוא קבוע הכבידה
* E היא האנרגיה הכוללת של הגוף

גודל נוסף הנשמר בתנועה בכוח מרכזי הוא התנע הזוויתי המסומן ב-L והמנוסח במערכת הקואורדינטות הקוטביות כך:

L = mr^2\dot{\phi}

מן התנע הזוויתי ניתן לחלץ את \dot{\phi} ולהציבו באנרגיה, וכך מתקבל:

E = \frac{m\dot{r}^2}{2} +\frac{L^2}{2mr^2}- \frac{GmM}{r},

לפי האמור לעיל, את שני האיברים האחרונים אפשר להחליף בפוטנציאל האפקטיבי, ואז הביטוי לאנרגיה במערכת מקבל את הצורה:

E = \frac{m\dot{r}^2}{2} +U_{\text{eff}}(r)

צורת כתיבה זו אינה רק נוחה יותר, אלא גם משקפת נקודת מבט שונה, לפיה המערכת היא כאילו במנוחה, והאנרגיה שלה מורכבת מאנרגיה קינטית (של המהירות הרדיאלית בלבד) + האנרגיה הפוטנציאלית האפקטיבית, שהיא סכום של האנרגיה הפוטנציאלית "האמיתית" והחלק של האנרגיה הקינטית שנובע מן המהירות הזוויתית.

## ראו גם
* מערכת ייחוס
* כוח מדומה

קטגוריה:מכניקה
מעין זה

**להקת "מעֵין זה"** הייתה להקת הזמר והבידור של הבריגדה היהודית. 

הלהקה נוסדה לקראת סוף מלחמת העולם השנייה. קדמה לה "הלהקה הצבאית" שהוקמה ב-1942 על ידי צבי פרידלנד, פעלה כמעט שנה והיוותה את הבסיס ל"מעין זה". 

הלהקה נקראה באנגלית The Palestinians והייתה נתונה תחת תחום הסמכות של ה-ENSA, התאחדות השירות הלאומי לבידור, שנועדה לספק בידור לכוחות הצבא הבריטיים במשך המלחמה. שם הלהקה, "מעין זה", היה משחק-מילים על צליל שמו של ארגון ENSA.

מקימה של הלהקה היה השחקן והבמאי אליהו גולדנברג, והיא הייתה מורכבת מחיילים ומחיילות שהתנדבו ליחידות הארצישראליות בצבא הבריטי, בעלי רקע אמנותי של שירה ומשחק. בין חבריה היו חנה מרון (מאירצ'ק), יוסי ידין (סוקניק), יעקב לוין צ'פיפו (היה מנחה ובדרן), צבי בן-יוסף (שהיה מנהלה המוזיקלי), יצחק יצחק, שלמה דרורי ומרדכי זעירא. בן יוסף, יצחק, זעירא, יעקב אורלנד ונתן אלתרמן  כתבו ללהקה קטעי בידור ופזמונים. היא הופיעה בהצלחה מרובה לפני מתנדבי הבריגדה באירופה, היכן שהחיילים התאמנו ונלחמו (בין היתר באמסטרדם, נאפולי בריסל ופריז) ואף בבתי החולים הצבאיים בהם שהו הפצועים היהודיים. בסך הכל העלתה הלהקה שלוש תוכניות: "מזמרת הארץ", "חומה ומגדל" ו"דרישת שלום מתל אביב".

קונצרט גדול נערך בעיר פיוג'י ליד רומא. על רומא נכתב גם השיר הידוע ביותר של הלהקה, "כל הדרכים מובילות לרומא", המספר על זוג חיילים ארץ-ישראלים מאוהב שמגיע לשער טיטוס לקראת סוף המלחמה, מתפעל מהמעמד ("על יד השער שאז בניית, זוג חיילים מארץ ישראל!") אך גם מתגעגע הביתה. שני שירים מוכרים נוספים מרפרטואר הלהקה היו "את חכי לי ואחזור" שהלחין וביצע שלמה דרורי ו"שלכת" ("עמוק העצב בעיניים") שבוצע בידי הזמרת לאה סיטין (אמה של נורית גלרון) וכן ביצעה שירים ארצישראליים מוכרים כמו "ליל גליל" ו"כלניות".

הלהקה הופיעה גם בפני ניצולי שואה שזה עתה שוחררו מהמחנות. הופעה מרגשת במיוחד הייתה להם במחנה הריכוז לשעבר ברגן-בלזן שבגרמניה בחג החנוכה של שנת 1945. הניצולים שרו בעברית, בירכו על הנרות ובכו מהתרגשות אל מול החיילים הארצישראלים. לדברי אחד מחברי הלהקה, רפאל בלגור, "מי שלא ראה תמונה זו - לא חזה בהתרגשות עצומה כל-כך בחייו".

## קישורים חיצוניים
* להקות הבידור העבריות בצבא הבריטי בעת מלחמת העולם השנייה מידע באתר זמרשת
* על להקת ה"אנזה" ("מעין זה") בתוכנית הרדיו "הלהקות חוזרות: שירים במדים - מאוצר הארכיון של רשות השידור" תוכנית מס' 1 (1) | "מעין זה"
* 

## הערות שוליים

קטגוריה:להקות צבאיות בישראל
קטגוריה:הבריגדה היהודית
קטגוריה:מלחמת העולם השנייה בתרבות
קטגוריה:תרבות ביישוב
Lamb of God

**Lamb of God** (בעברית: שה האלוהים) היא להקת גרוב מטאל אמריקאית שהוקמה בשנת 1994 בעיר ריצ'מונד שבוירג'יניה.

הלהקה הוקמה רשמית בשנת 1994 בשם Burn The Priest ("שרוף את הכומר"), ונחשבת לאחת הבולטות בגל החדש של הגרוב מטאל האמריקאי. בשנת 2007 הלהקה הייתה מועמדת לפרס גראמי בקטגוריית ביצוע המטאל הטוב ביותר, על השיר Redneck מתוך האלבום "Sacrament" ("סקרמנט"), שיצא בשנת 2006, אבל הזוכה הייתה להקת סלייר.

## היסטוריה
בשנת 1994 הקימו הגיטריסט מארק מורטון (Mark Morton), המתופף כריס אדלר (Chris Adler) והבסיסט ג'ון קאמפבל (John Campbell) להקה בשם "Burn the Priest". חברי הלהקה הכירו כבר מהקולג', ומורטון עזב את הלהקה אחרי שהחל ללמוד לתואר השני. לאחר מכן, אדלר וקאמפבל החליפו אותו באייב ספיר (Abe Spear). במשך חמש שנים, הלהקה התאמנה בביתו של אדלר בווירג'יניה.

בשנת 1995 הוציאה להקת "Burn the Priest" את הדמו הראשון שלה. אחרי שהלהקה הוציאה שלושה דמואים, הצטרף אליה גם רנדי בליית (Randall Blythe). בשנת 1997 חזר מורטון ללהקה. שנה לאחר מכן, הוציאה הלהקה את האלבום הראשון שלה, ששמו "Burn The Priest", דרך חברת ההקלטות "Today is the Day". מספר שבועות לאחר מכן, עזב ספיר את הלהקה והשאיר מקום פנוי לגיטריסט נוסף. אחיו של כריס אדלר, וילי (Willie), הצטרף והיה לגיטריסט השני בלהקה. שנה מאוחר יותר, נחתם חוזה עם חברת ההקלטות "Prosthetic Records". אחרי שהלהקה הוחרמה על ידי מועדונים שונים בטענה שללהקה יש "שם מרושע", הם שינו את שמה ל-"Lamb of God".

הלהקה הופיעה פעמיים בישראל: במאי 2010 במועדון האנגר 11 בת"א ובמאי 2012.

## דיסקוגרפיה
* 1999: *Burn the Priest*
* 2000: *New American Gospel*
* 2003: *As the Palaces Burn*
* 2004: *Ashes of the Wake*
* 2005 *Killadelphia*
* 2006: *Sacrament*
* 2009: *Wrath*
* 2012: *Resolution*
* 2015: *VII: Sturm und Drang*
*2019: *Legion: XX*
* 2020: "lamb of god"

## חברי הלהקה
* רנדי בליית' - שירה
* מארק מורטון - גיטרה
* ווילי אדלר - גיטרה
* ג'ון קאמפבל - גיטרה באס
* ארט קרוז - תופים

### חברים לשעבר
* כריס אדלר - תופים
* אייב ספיר - גיטרה
* מאט קונור - גיטרה

## קישורים חיצוניים

* 

* 

קטגוריה:להקות רוק אמריקאיות
קטגוריה:להקות מטאלקור
קטגוריה:להקות גרוב מטאל
קטגוריה:להקות שהוקמו בשנת 1994
קטגוריה:וירג'יניה: להקות
מחוז קאסטיון

**מחוז קאסטיון** (בספרדית: **Provincia de Castellón**; בוולנסית: **Castelló**) הוא מחוז בחלקה הצפוני של הקהילה האוטונומית ולנסיה, ספרד. 
## גאוגרפיה
מחוז קאסטיון גובלת במחוזות ולנסיה בדרום, טרואל שבאראגון במערב, טרגונה שבקטלוניה בצפון, ובים התיכון במזרח.

בירת המחוז היא קאסטיון דה לה פלאנה. אוכלוסייתו מונה 587,064 בני אדם (2021), מתוכם 30% מתגוררים בעיר הבירה, 60% במטרופולין שלה ו-85% ברצועת החוף.

אזור זה הוא דו לשוני, כאשר כמעט כל התושבים דוברית את השפה הספרדית, בזמן שרבים גם דוברים את הניב הנפוץ באזור, ולנסית, המשמש כשפה רשמית נוספת.

ערים מרכזיות נוספות במחוז הן ויאריאל, בוריאנה ווינארוס. במחוז קאסטיון ישנן 135 רשויות מקומיות.

המחוז מחולק מבחינה היסטורית לקומרקס (*Comarcas*):
* ל'אלקלטן (L'Alcalatén)
* ל'אלט מאסטראט (L'Alt Maestrat)
* ל'אלט מילארס / אלטו מיחארס (L'Alt Millars)/ Alto Mijares
* ל'אלט פלאנסיה (L'Alt Palància)
* אל באיש מאסטראט (El Baix Maestrat)
* לה פלאנה אלטה (La Plana Alta)
* לה פלאנה באישה (La Plana Baixa)
* אלס פורטס (Els Ports)

## קישורים חיצוניים

* 
* 

קאסטיון
קטגוריה:ולנסיה (קהילה אוטונומית)
טביעה (בעל חיים)

[ממוזער|240px|[גנו כחול|גנואים שטבעו בתהליך הנדידה בנהר המארה.]]
**טביעה** היא מצב בו בעלי חיים נמצא בסכנת חיים בגלל כניסת מים או כל נוזל אחר לריאותיו. טביעה עלולה להסתיים במוות. אולם, התערבות רפואית דחופה ופתיחת נתיב אוויר על ידי הוצאת ראש הטובע מהמים יכולה להציל את חיי הטובע. איכות ותזמון הסיוע הרפואי יקבעו גם את רמת תפקודו העתידית של המוצל מטביעה.

ברוב המקרים בעלי חיים העלולים לטבוע שייכים לקבוצה חולייתנים יבשתיים, אשר איבדה את היכולת לנשום מתחת למים (למעט הדו-חיים). גם חסרי חוליות שאיבדו את ריאותיהם, למשל חרקים ועכבישים ואף סרטן אדום של אי חג המולד (שבצעירותו נושם דרך זימים) עלולים לטבוע ואף בעלי חיים ימיים כמו צבי ים ולווייתנאים, החיים רוב זמנם בים עלולם לטבוע אם לא יוכלו לעלות לקבל אוויר, למשל בהיתפסות ברשתות דיג.

## פיזיולוגיה
ישנן שתי תגובות של הגוף בעת טביעה:
*כאשר הטובע נושם מים - הטיפה הראשונה הנוגעת בנקודת הקָרינה, נקודת פיצול הסימפונות, מפעילה עצב שגורם ל"לרינגו ספאסם" - סגירת מיתרי הקול ומניעת מעבר (של אוויר ומים) בקנה הנשימה. מצב זה נקרא "טביעה יבשה". אם הטובע חולץ במצב זה והוענק לו טיפול רפואי, סיכוייו להינצל גבוהים כיוון שכמות המים שנכנסו לריאות קטנה מאוד.
*אם לא הוצא הטובע מהמים לאחר הטביעה היבשה - המוח לא מקבל חמצן בגלל חסימת דרכי הנשימה (לרינגו ספאסם), והטובע מאבד הכרה. בעת איבוד הכרה אובד טונוס שרירים ונגרמת הרפיית שרירי הגוף. מיתרי הקול נרפים וישנו מעבר למים. במצב זה, הנקרא "טביעה רטובה", נכנסים מים לריאות במקום חמצן. סיכויי הצלת הטובע בטביעה רטובה נמוכים יותר, והם קטנים ככל שכמות המים שנכנסו לריאות גדולה יותר. כאשר הריאות מלאות במים אין אפשרות להנשים את הטובע בשום דרך. המוות נגרם בעקבות אי-הגעת חמצן למוח.

גם לסוג המים בהם מתבצעת הטביעה קיימות השלכות על מצבו הבריאותי של הניצול:
* **טביעה במים מלוחים**: ריכוז המלחים בגוף עומד על כ-1.9%. מים מלוחים החודרים לריאות בעת טביעה מכילים ריכוז מלחים גבוה יותר מריכוז המלחים בגוף. עקב כך, מתקיים תהליך של העברת נוזלים מתוך כלי הדם אל הריאות באוסמוזה ונוצרת בצקת ריאות.
* **טביעה במים מתוקים**: ריכוז המלחים בגוף גדול לעומת כמות המלחים במים מתוקים ולכן מים מהריאות יעברו אל תוך כלי הדם, יעלו את לחץ הדם ויגרמו להמוגלובינריה – פיצוץ של כדוריות דם אדומות, דבר שיגרום לתסחיפי חמצן בגוף, פיצוץ של טסיות דם, וכן למעבר של אשלגן (מפיצוץ ההמוגלובין) שיגרום להפרעות קצב, וקרישה מוגברת בעקבות חמצן שמסתובב חופשי בתוך כלי הדם וטסיות שנקרשות בעקבות המגע עמו.

## טביעה בסיפורי המקרא
שניים מסיפורי המקרא הבולטים עוסקים בטביעה המונית של בעלי חיים (ובני אדם בכלל זה) שהגורם לה הוא האל:
* סיפור המבול, המתאר את הטבעת כל בעלי החיים היבשתיים (והאדם בכלל זה), למעט אלה ששהו בתיבת נח, שנבנתה לשם הצלתם מטביעה. 
* סיפור קריעת ים סוף, המתאר כיצד בני ישראל היוצאים ממצרים עברו בים סוף בחרבה, ואילו רודפיהם, המצרים, טבעו. תיאור הטביעה מופיע בשירת הים: .

## ראו גם
*טביעה - מונח דומה אצל אנשים.
## קישורים חיצוניים

קטגוריה:תוצאות גורמים חיצוניים
קטגוריה:טביעה
השדרה השלישית

**השדרה השלישית** (באנגלית: **Third Avenue**) היא שדרה מצפון לדרום, בצידו המזרחי של רובע מנהטן בעיר ניו יורק שבמדינת ניו יורק.
## גאוגרפיה
השדרה מתחילה בכיכר קופר שבדרום האי מנהטן, ומשתרעת צפונה למשך 120 גושי בניינים, חוצה את נהר הארלם מעל גשר השדרה השלישית וממשיכה ברובע הברונקס, דרך ההאב (The Hub) - מרכז העסקים של רובע הברונקס.

השדרה דו סיטרית דרומית לרחוב 24 במנהטן, וחד סטרית (לכיוון צפון) צפונית לרחוב זה. ברובע הברונקס השדרה ממשיכה להיות חד סטרית לכיוון צפון, אולם בגשר השדרה השלישית התנועה היא לכיוון דרום בלבד, ולכן תנועה רציפה לאורך השדירה מרובע מנהטן לרובע הברונקס אינה אפשרית. 

במנהטן מכונה השדרה בשלטים "3 Ave" בעוד שבברונקס היא מכונה "Third Ave".

השדרה נבנתה במהלך המאה ה-19 בעקבות אישור תוכנית חברי הוועדה (1811). בראשית המאה ה-20 עברה בחלקה הדרומי של השדרה רכבת עילית, אולם זו הוסרה בשנות ה-40 של המאה ה-20.

## קישורים חיצוניים

* ההיסטוריה של הרכבת העילית של השדרה השלישית

03
מדריך כתיבה

**מדריך כתיבה** או **מדריך סגנון** הוא מסמך המכיל אוסף של תקנים לכתיבה ולעיצוב, שנועד למטרות כלליות או למסמכים שמופקים בארגון מסוים. חלק מהמדריכים מתמקדים בעיצוב גרפי, כמו טיפוגרפיה ורווחים לבנים. מדריכים לעיצוב אתרים מתמקדים במראה ובהיבטים הטכניים, סגנון כתיבה, דקדוק, פיסוק, איות, ובהירות. הוצאות ספרים מגבשות בדרך כלל קווים מנחים לכתיבה, לאיות ולפיסוק עבור הכותבים שלהם, אך בדרך כלל מי שמתאים את הטקסט לקווים המנחים של ההוצאה הוא עורך לשון מקצועי.

## הוצאה והידור
מדריכי כתיבה רבים מתעדכנים מדי תקופה, על מנת שיתאמו לשינויים במוסכמות ובשימושים. לדוגמה, מדריך הסגנון של AP, שעליו מבוססים רוב המדריכים של העיתונים בארצות הברית, מתעדכן מדי שנה.

## מדריכי כתיבה אקדמיים
מדריכי כתיבה של מוסדות אקדמיים ואוניברסיטאות מתמקדים בדרך כלל באופן רישום המקורות. חוקרים מקצועיים צריכים להתאים את הכתיבה שלהם למדריכי הכתיבה של הארגונים שמייצגים את החוג שלהם, כאשר הם שולחים מאמרים וספרים לכתבי עת אקדמיים ולהוצאות לאור אקדמיות. ברגע שהעבודה אושרה לפרסום, המוציאים לאור מספקים לכותבים את הקווים המנחים שלהם, ואלה מתאימים, לעיתים בעזרת עורך לשון, את הטקסט לדרישות ההוצאה.

### מדריך הכתיבה של MLA

**מדריך הכתיבה של [[האגודה לשפות מודרניות]]** (MLA) הוא מדריך כתיבה אקדמי שמתמקד ברשימת המקורות, הצגת ומיון המקורות, וציטוט מקורות. מדריך הכתיבה של MLA נמצא בשימוש נרחב במדעי הרוח, ובעיקר בחוגי הספרות.

### מדריך הפרסום של APA

**מדריך הפרסום של [[האגודה האמריקנית לפסיכולוגיה|האגודה האמריקאית לפסיכולוגיה]]** (APA) פונה בעיקר למדעי החברה.

## מדריכי סגנון בתקשורת

### מדריך הסגנון של AP

**מדריך הסגנון של AP** (באנגלית: **AP Stylebook**) הוא מדריך סגנון מקיף מטעם סוכנות הידיעות AP לעיתונאות בארצות הברית. המדריך מכיל בו כמה מילונים למינוח מקצועי ועריכה לשונית, הנחיות דקדוק ופיסוק באנגלית, הסבר על חוק התקשורת בארצות הברית, אתיקה בתקשורת, המדיניות של AP, והנחיות שונות לכתבים ועורכים.

## מדריכי סגנון לשימוש כללי
חלק ממדריכי הכתיבה מיועדים לציבור הרחב. אלה בדרך כלל מבוססים על מדריכי כתיבה של הוצאות ספרים או עיתונים. בארצות הברית רוב המדריכים הנמכרים בחנויות הספרים מבוססים על המדריך של שיקגו.

### מדריך הסגנון של שיקגו

**מדריך הסגנון של [[הוצאת אוניברסיטת שיקגו]]** (מכונה בקיצור **Chicago** או בראשי תיבות **CMS**) הוא מדריך כתיבה כללי שפונה לכותבים ועורכים בכתבי עת מדעיים והוצאות ספרים כאחד. המדריך פורסם לראשונה בשנת 1906.

## קישורים חיצוניים

* מדריך מהיר לציטוט של מקורות באתר של מדריך הסגנון של שיקגו.
* מדריך לניסוח חקיקה באתר משרד המשפטים.

קטגוריה:ספר
קטגוריה:כתיבה
ויקאס סווארופ

**ויקאס סווארופ** (אנגלית: **Vikas Swarup**) הוא סופר ודיפלומט הודי ששירת כנציב העליון של הודו בקנדה וכזכיר משרד החוץ ההודי לענייני מערב.

במהלך כהונתו הדיפלומטית שימש בטורקיה, ארצות הברית, אתיופיה והממלכה המאוחדת ודרום אפריקה.

## ביוגרפיה
סווארופ נולד בעיר אללהבד למשפחת עורכי דין ידועי שם. בתום לימודיו באוניברסיטת אללהבד, הצטרף סווארופ למשרד החוץ ההודי, ומאז שימש בתפקידים דיפלומטיים רבים. ספרו הראשון, "נער החידות ממומביי", מספר את סיפורו של מלצר עני ממומביי שניצח בשעשועון הטלוויזיה הגדול בעולם. הספר זכה לביקורות משבחות ולאהדת קהל הקוראים בהודו ומחוצה לה, ותורגם ל-34 שפות. הספר דורג בפסגת פרס הספר הטוב של חבר העמים, וזכה בפרס הבוק פרייז של דרום אפריקה לשנת 2006, וכמו כן גם ביריד הספרים של פריז בשנת 2007. הזכויות להסרטת הסרט ניתנו לערוץ הטלוויזיה הבריטי פילם 4, והוא בוים על ידי דני בויל.

ספרו השני של סוורופ "תעלומה בשישה קולות", יצא לאור על ידי הוצאות טראנסוורלד ב-28 ביולי 2008.

ספרו השלישי של סוורופ "היורשת מדלהי", יצא לאור על ידי הוצאת "אחוזת בית ספרים" בדצמבר 2013.

במרץ 2017 מונה לנציב העליון של הודו בקנדה, תפקיד בו כיהן עד דצמבר 2019. מאוגוסט עד דצמבר 2019 שימש כממונה על שירותים קונסולריים, דרכונים, ויזות ועניינים חו"ל של הודו. עם שובו להודו מונה למזכיר משרד החוץ ההודי לענייני מערב, תפקיד בו כיהן עד פרישתו לגמלאות ביולי 2021.

## קישורים חיצוניים

* 
* 
* 
* 

קטגוריה:ערכים שבהם תבנית אתר רשמי אינה מתאימה להוספה אוטומטית
קטגוריה:סופרים הודים
קטגוריה:הודים שנולדו ב-1961
קטגוריה:שגרירי הודו
קטגוריה:שגרירים בקנדה
ליונל דה רוטשילד

ממוזער
שמאל|ממוזער|250px|ליונל דה רוטשילד מוצג בפני חבר בית הנבחרים הבריטי ב-26 ביולי 1858 על ידי לורד ג'ון ראסל ומר אייבל סמית' (1829–1898). צויר ב-1872 על ידי הנרי בארו (Barraud)
הברון **ליונל נתן דה רוטשילד** (22 בנובמבר 1808 – 3 ביוני 1879) היה היהודי הראשון שכיהן כחבר בית הנבחרים הבריטי. בנו של נתן מאיר רוטשילד, מאבות משפחת הבנקאים הידועה משפחת רוטשילד.

## פוליטיקה
בשנת 1847 נבחר רוטשילד לבית הנבחרים הבריטי כאחד מצירי הפרלמנט מטעם אזור הבחירה של לב העיר לונדון, בתקופה זאת לא יכלו יהודים להיות חברי פרלמנט וזאת משום שדרישות התפקיד כללו שבועת אמונים ב"אמונתו האמיתית של נוצרי" ("On the true faith of a Christian"). רוטשילד לא הסכים לשאת את השבועה, וב-1848 העלה ג'ון ראסל, ראש ממשלת בריטניה, הצעת חוק שנועדה לפתור את בעיית השבועה. ההצעה אושרה על ידי בית הנבחרים פעמיים, ב-1848 וב-1849, אולם בכל פעם נדחתה על ידי בית הלורדים. לאחר הדחייה השנייה, ויתר רוטשילד על כיסאו, התמודד בשנית בבחירות ביניים וזכה שוב.

ב-1850 נכנס לבית הנבחרים וביקש להישבע על התנ"ך ולא על הביבליה הנוצרית הכוללת את הברית החדשה. בקשתו זו אושרה אולם כאשר הגיע רוטשילד לשורה "באמונתו האמיתית של הנוצרי" דילג עליה, והתבקש לעזוב. שנה אחר כך דחה שוב בית הלורדים את הצעת החוק. רוטשילד נבחר שוב בבחירות הכלליות של 1852, אך כעבור שנה שוב דחה בית הלורדים את הצעת החוק.

לבסוף, בשנת 1858, אישר בית הלורדים חוק שקבע שכל בית בפרלמנט יקבע את שבועתו בעצמו. ב-26 ביולי נשבע רוטשילד כחבר פרלמנט, את שבועתו נשא עם כיסוי ראש והחליף את השורה הבעייתית בביטוי "כה יעזור לי אלוהים", השבועה נישאה באנגלית אולם רוטשילד השתמש במילה אלוהים בעברית. בכך היה רוטשילד לחבר הפרלמנט היהודי הראשון. הוא נבחר שוב בבחירות של 1859 ושל 1865, אולם הפסיד ב-1868. בבחירות הביניים של 1869 היה המתמודד היחידי וזכה, אך הייתה זאת כהונתו האחרונה והוא הפסיד בבחירות של 1874.

## חייו האישיים
בשנת 1836 נשא רוטשילד לאישה את הברונית שרלוט פון רוטשילד (1819–1884), בתו של הברון קארל מאיר רוטשילד שהיה שייך לענף של משפחת הבנקאות שישב בנאפולי. לזוג נולדו 5 ילדים: ליאונורה, אוולינה, נתן מאיר שלימים היה היהודי הראשון בבית הלורדים, אלפרד צ'ארלס וליאופולד.

רוטשילד היה חובב מרוצי סוסים גזעיים, וסוסו סר ביוויס ("Sir Bevys") זכה באפסום דרבי (Epsom Derby) של שנת 1879.

באותה שנה מת רוטשילד ונקבר בבית הקברות היהודי של וילסדן (Willesden Jewish Cemetery).

בנו, נתן רוטשילד, המשיך בקריירה הפוליטית, ובשנת 1885 היה הלורד היהודי הראשון שישב בבית הלורדים. בשנת 1902 היה ליועץ המלך. במקביל היה ראש הקהילה היהודית בלונדון והוא זה אשר איחד אותה תחת קורת גג אחת. הוא תמך בהגירה של גולים לבריטניה, אולם יחד עם זאת דרש להגביל אותה.

## אילן יוחסין

## ראו גם
*דוד סלומונס

## קישורים חיצוניים

* 
* 

קטגוריה:יהודים חברי הפרלמנט של הממלכה המאוחדת
ליונל
קטגוריה:פוליטיקאים יהודים בריטים
קטגוריה:חברי הפרלמנט של הממלכה המאוחדת (1847–1852)
קטגוריה:חברי הפרלמנט של הממלכה המאוחדת (1852–1857)
קטגוריה:חברי הפרלמנט של הממלכה המאוחדת (1857–1859)
קטגוריה:חברי הפרלמנט של הממלכה המאוחדת (1859–1865)
קטגוריה:חברי הפרלמנט של הממלכה המאוחדת (1865–1868)
קטגוריה:חברי הפרלמנט של הממלכה המאוחדת (1868–1874)
קטגוריה:נדבנים יהודים בריטים
קטגוריה:בנקאים יהודים בריטים
קטגוריה:חברי המפלגה הליברלית (הממלכה המאוחדת)
קטגוריה:אנגלים ממוצא יהודי-גרמני
קטגוריה:בריטים שנולדו ב-1808
קטגוריה:בריטים שנפטרו ב-1879
אין מוקדם ומאוחר בתורה

"**אין מוקדם ומאוחר בתורה**" הוא ביטוי אשר משמש פרשני מקרא רבים כאשר הם נתקלים במאורע המופיע במקרא לאחר מאורע אחר שלפי ההיגיון והסדר הכרונולוגי היה אמור להופיע לפניו.

הפירושים לפרשיות אלו הן על פי שיטת סמיכות הפרשיות. הביטוי השתרש גם בעברית המודרנית במשמעות של: אין להקפיד על סדר הזמנים והאירועים.

## מקור הכלל
האזכורים הראשונים של הביטוי נמצאים בספרות התנאים: במכילתא דרבי ישמעאל, במכילתא דרשב"י, בספרי במדבר, ובתלמוד הירושלמי.

בנוסף מובא הכלל בברייתא דל"ב מידות של רבי אליעזר בנו של רבי יוסי הגלילי, בתור המידה הל"א והל"ב.

במסכת פסחים דנה הגמרא בשאלה ממתי דורשים בהלכות הפסח, ומביאה הגמרא כי הפסוק ממנו לומדים שמשה דרש בהלכות פסח בראש חודש ניסן מופיע לאחר מאורע שקרה בר"ח אייר, ועל כן מוכיח רב ש"אין מוקדם ומאוחר בתורה". ובהמשך מביאה הגמרא הסתייגות בשם רב פפא כי כלל זה שאין מוקדם ומאוחר בתורה חל רק כאשר מדובר בשני עניינים שונים שמופיעים בשני מקומות שונים בתורה, אך בעניין אחד ודאי שיש מוקדם ויש מאוחר, וכל מה שכתוב קודם גם היה קודם (בגדר "עניין אחד" נחלקו הפרשנים: לדעת רש"י, עניין אחד היינו פרשייה אחת, ולדעת רבנו חננאל עניין אחד היינו תוכן אחד).

הראשון בין הפרשנים הראשונים שהשתמש בכלל זה היה רש"י, שהרבה להשתמש בביטוי בכל פעם שנתקל בשאלה פרשנית שכזאת. כמוהו גם רבי אברהם אבן עזרא. גישה זאת אומרת שהקשר בין הפרשיות הוא בעיקר תוכני, ואינו תמיד תלוי-זמן.

לעומתם, הרמב"ן טען שבתורה יש סדר בין הפרשיות לפי הזמן, ולכן במקרים שבהם רש"י ואבן עזרא נטו לפרש ש"אין מוקדם ומאוחר", השתדל הרמב"ן להסביר את סדר הפרשיות בצורה שונה, לפי חשיבות או סגנון או לחלופין הסביר מדוע הסדר הכרונולוגי עצמו שונה.

הראב"ן טען שכלל זה שייך רק בחמישה חומשי תורה ולא בתנ"ך.

## דוגמאות
בתחילת פרשת בהר מופיעים מספר ציוויים שניתנו למשה בהר סיני. פרשה זאת מופיעה לאחר כל הפרשיות של ספר ויקרא, שבו מסופר על בניין המשכן ועבודת הכהנים. אבן עזרא הסביר שאכן הייתה הפרשה ראויה להיכתב לפי הסדר בפרשת משפטים, אך נכתבה במיקומה כדי לחבר בין המצוות הקשורות לארץ. לעומתו, הסביר הרמב"ן שפרשה זאת אכן נכתבה במקום הראוי לה, והסיבה שנאמרה בהר סיני היא כי מדובר לאחר נתינת הלוחות השניים.

### שימושים בעברית המודרנית
* הפיליטוניסט של עיתון הצפירה, נפתלי הרץ ניימנוביץ (הנ"ץ) כתב בהיתול בשנת 1892 בשם "אחד הקדושים" שהביטוי מרמז על צניעותם של תלמידי חכמים. " 'אין מוקדם ומאוחר בתורה', כלומר: אם קודם שלמד תורה או אחר שלמד, אסור לבן תורה להתגאות וצריך להיות בבחינת אין".
* רות בונדי מתלוננת בשנת 1959, שלאחר פרסום הספר "לוליטה" של נבוקוב, החלו הגברים באוטובוס לסקור בעיניים אחרות ילדות בשנות העשרה, ועל כך היא מעירה: "בתורה זו אין מוקדם ומאוחר".
* עמנואל בן-גוריון (ברדיצ'בסקי) טוען בשנת 1965 במאמר ביקורת על ספר משלים חדש שיצא, שאם אין מוקדם ומאוחר בתורה - אין גם מזרח ומערב במשלים, שהרי המשלים של איזופוס התגלגלו והופיעו בזמנים שונים, במקומות שונים, בעיבודים שונים ובשפות שונות ברחבי העולם.

## לקריאה נוספת
* יצחק גוטליב, **יש סדר למקרא - חז"ל ופרשני ימי הביניים על מוקדם ומאוחר בתורה**, הוצאת מאגנס והוצאת אוניברסיטת בר-אילן, 2009.

## קישורים חיצוניים
* 
* 	אין מוקדם ומאוחר בתורה, באתר מקראנט
* יוסי ברכיה, אין מוקדם ומאוחר בתורה , היחידה ללימודי יסוד ביהדות של אוניברסיטת בר-אילן
* מקורות ומאמרים בנושא אין מוקדם ומאוחר בתורה, באתר הניווט בתנ"ך
* 

## הערות שוליים

קטגוריה:ניבים וביטויים חז"ליים
קטגוריה:מידות שהתורה נדרשת בהן
מהדורה ראשונה

"**מהדורה ראשונה**" הייתה תוכנית חדשות של חברת החדשות של קשת 12 ששודרה בכל יום בשעה 16:00.

החל מ-1 בנובמבר 2017, שודרה התוכנית בקשת 12 וברשת 13 בעקבות פיצול ערוץ 2. החל מ-16 בינואר 2019, התוכנית משודרת בערוץ 12 בלבד, בעקבות מכירת חברת החדשות לקשת 12.

## מבנה התוכנית
התוכנית שודרה בימים ראשון עד חמישי בשעה 16:00 בערוץ 12, ועד סוף דצמבר 2018 גם בערוץ 13. בעבר שודרה התוכנית בערוץ 2. בתוכנית, הצופים מתעדכנים בכל החדשות של היום מפי כתבי החברה מכל הנושאים. בתוכנית ישנן פינות כמו סיקור אירועים עולמיים עם ערד ניר.

## היסטוריה
בתחילה שודרה באותה הרצועה התוכנית סדר עולמי עם ערד ניר. התוכנית הזאת ירדה מהמסך ובמקומה באה בשנת 2006 "חדשות בחמש" שהגישו דני קושמרו ונטשה מוזגוביה. גם "חדשות בחמש" ירדה מהמסך לאחר הבחירות באותה השנה ו"סדר עולמי" שבה למסך. בסוף שנת 2007 סדר עולמי ירדה שוב ובמקומה עלתה "מהדורה ראשונה" בהגשת אורן וייגנפלד ותמר איש שלום.

[שמאל|ממוזער|230px|מגיש התוכנית [אורן וייגנפלד]]
התוכנית "מהדורה ראשונה" עלתה לאוויר במקומה של "סדר עולמי" בגלל הפסדיה של "סדר עולמי" ברייטינג מול "חמש עם רפי רשף" ששודרה בערוץ 10. "סדר עולמי" הורדה מהמרקע ובמקומה עלתה "מהדורה ראשונה" בניסיון לגבור על המתחרים.

באמצע שנת 2007 ביקשה חברת החדשות מהטלוויזיה החינוכית את רצועת 17:30 השייכת לחינוכית במטרה להאריך את התוכנית "מהדורה ראשונה" למשך שעה שלמה ובכך להתחרות בצורה טובה יותר מול התוכנית "חמש" עם רפי רשף, מכיוון שתוכניתו משודרת במשך כשעה שלמה בעוד "מהדורה ראשונה" שודרה למשך חצי שעה. ניסיון זה לא צלח.

בדצמבר 2018 פורסם כי רפי רשף יצטרף לחברת החדשות של "קשת" יחד עם תוכניתו "חמש", מה שהעלה אז את הסבירות כי "מהדורה ראשונה" תרד מהאוויר לאחר 11 שנים בהן היא משודרת, או שתקוצר בחצי שעה, זאת מאחר שתוכניתו של רשף צפויה לעבור בצורתה הנוכחית ואורך התוכנית הוא כ-50 דקות, ואילו "מהדורה ראשונה" מתחילה ב-16:30 ומסתיימת ב-17:15 מדי יום.
בסופו של דבר, הוחלט להקדים את התוכנית ל-16:00 ולהאריכה עד 17:00, דהיינו בשעה.
התוכנית האחרונה שודרה באוקטובר 2023.

עד 2023 הגיש את התוכנית ברוב ימות השבוע אורן וייגנפלד עד לעזיבתו מחברת החדשות ואחת לשבוע הוחלף בדרך כלל על ידי בן מיטלמן או ירון אברהם. לאחר עזיבת וייגנפלד, הגישו לסירוגין את התוכנית דין פישר ואלמז מנגיסטו עד להפסקת התוכנית והארכת מהדורת היום לשעה 16:55.

## ראו גם
* מהדורת היום
* שש עם
* תוכנית חיסכון
* מהדורת החדשות המרכזית של חברת החדשות

## קישורים חיצוניים

* "מהדורה ראשונה" באתר "קשת"

## הערות שוליים

קטגוריה:תוכניות טלוויזיה ישראליות
קטגוריה:תוכניות חדשות ואקטואליה
קטגוריה:תוכניות טלוויזיה ישראליות שעלו לשידור בשנות ה-2000
קטגוריה:ערוץ 2: תוכניות וסדרות
קטגוריה:קשת: תוכניות וסדרות
קטגוריה:רשת: תוכניות וסדרות
קטגוריה:תוכניות חברת החדשות
חרמן דניס

**חרמן גוסטבו דניס** (בספרדית: **Germán Gustavo Denis**; נולד ב־10 בספטמבר 1981 ברמדיוס דה אסקלדה שבפרובינציית בואנוס איירס, ארגנטינה) הוא כדורגלן עבר ארגנטינאי ששיחק כחלוץ בשורות רג'ינה. חוסנו הפיסי וסגנון משחקו האגרסיבי הביאו רבים בארגנטינה לכנותו "אל טאנקה" (הטנק) ו"אל טורו" (השור).

## קריירה
דניס החל לשחק בקבוצת טאז'רס בעיר הולדתו, רמדיוס דה אסקלדה. הוא התבלט בזכות יכולת ההבקעה שלו וכבש עבור קבוצתו 23 שערים ב-33 משחקים בטרם עבר לקילמס ב-1999 וכעבור שנה ללוס אנדס. בשנת 2001 עבר דניס לשחק באיטליה בקבוצת צ'זנה מהסרייה ב' אך ללא הצלחה. הוא חזר לארגנטינה והצטרף לארסנאל דה סארנדי אותה אימן חורחה בורוצ'אגה. דניס שיחק בקבוצה עד שנת 2005. ב-2006 עבר לקולון סנטה פה ושיחק בה עונה אחת. בסיום העונה הצטרף לאינדפנדיינטה אותה אימן בורוצ'אגה באותה עת.

במדי אינדפנדיינטה התחיל דניס להצדיק את הפוטנציאל הגדול הטמון בו, הוא סיים את אפרטורה 2007 כמלך השערים עם 18 שערים ואף זומן לנבחרת. ב-16 באוקטובר 2007 ערך את הופעת הבכורה במדים הלאומיים כשנכנס כמחליף במשחק מוקדמות הגביע העולמי מול ונצואלה.

### נאפולי
ביוני 2008 פורסם בכלי התקשורת בארגנטינה ובאיטליה על כך שקבוצת נאפולי מהסרייה א' רכשה את כרטיס השחקן של דניס תמורת כ-9 מיליון אירו. נשיא אינדפנדיינטה אישר את ההעברה והעסקה נחתמה ב-30 ביוני 2008. דניס שיתף פעולה בנאפולי יחד עם בן ארצו אסקיאל לאבסי. שמו של דניס, המחזיק בדרכון איטלקי, נקשר לפרשת זיוף דרכונים אירופאיים שהתפרסמה בארגנטינה.

במשחקיו הראשונים בקבוצה הרשים וכבש שני שערים במסגרת גביע האינטרטוטו וגביע אופ"א. הוא כבש את שערו הראשון בליגה בניצחונה של הקבוצה בבולוניה במחזור החמישי. ב-29 באוקטובר 2008 כבש דניס שלושער בניצחונה של הקבוצה על רג'ינה.

### אטאלנטה
ב-2010 החל לשחק באודינזה. ב-2011 הושאל לעונה אחת לאטאלנטה בתקופה קצרה במועדון הבקיע שלושער מול רומא, וסיים את העונה כמלך השערים של הקבוצה (16). ב-29 ביוני 2012 הצטרף למועדון באופן קבוע ל-3 שנים.

## קישורים חיצוניים

קטגוריה:כדורגלנים ארגנטינאים
קטגוריה:חלוצי כדורגל ארגנטינאים
קטגוריה:כדורגלני קילמס אתלטיקו קלוב
קטגוריה:כדורגלני צ'זנה
קטגוריה:כדורגלני ארסנאל דה סרנדי
קטגוריה:כדורגלני אתלטיקו קולון
קטגוריה:כדורגלני אינדפנדיינטה
קטגוריה:כדורגלני נאפולי
קטגוריה:כדורגלני אודינזה
קטגוריה:כדורגלני אטאלנטה
קטגוריה:כדורגלני לנוס
קטגוריה:כדורגלני רג'ינה קלצ'ו
קטגוריה:כדורגלני נבחרת ארגנטינה
קטגוריה:ארגנטינאים שנולדו ב-1981